2002/128/EY: Euroopan yhteisöjen ja niiden jäsenvaltioiden sekä Unkarin tasavallan välisen assosiaationeuvoston päätös N:o 4/2001, tehty 18 päivänä joulukuuta 2001, yleisistä ehdoista, jotka koskevat Unkarin tasavallan osallistumista yhteisön ohjelmiin



Virallinen lehti nro L 046 , 16/02/2002 s. 0037 - 0037



Euroopan yhteisöjen ja niiden jäsenvaltioiden sekä Unkarin tasavallan välisen assosiaationeuvoston päätös N:o 4/2001, tehty 18 päivänä joulukuuta 2001, yleisistä ehdoista, jotka koskevat Unkarin tasavallan osallistumista yhteisön ohjelmiin (2002/128/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen(1) lisäpöytäkirjan, joka koskee Unkarin osallistumista yhteisön ohjelmiin, ja erityisesti sen 1 ja 2 artiklan, sekä katsoo seuraavaa: (1) Lisäpöytäkirjan 1 artiklan mukaisesti Unkari voi osallistua yhteisön puiteohjelmiin, erityisohjelmiin, hankkeisiin ja muihin toimiin monilla eri aloilla. Siinä määrätään myös muiden yhteisön alojen mukaan ottamisesta. (2) Mainitun pöytäkirjan 2 artiklan mukaisesti assosiaationeuvoston olisi päätettävä Unkarin kyseisiin toimiin osallistumisen ehdoista. (3) Erityiset osallistumisedellytykset, mukaan lukien rahoitusosuudet, olisi määriteltävä kullekin yhteisön ohjelmalle Euroopan yhteisöjen komission ja Unkarin toimivaltaisten viranomaisten kesken, ON PÄÄTTÄNYT SEURAAVAA: 1 artikla Unkari voi osallistua kaikkiin sellaisiin yhteisön ohjelmiin, jotka ovat avoinna Keski- ja Itä-Euroopan ehdokasmaille näiden ohjelmien hyväksymisen yhteydessä annettujen säännösten mukaisesti. 2 artikla Unkarin on maksettava Euroopan unionin yleiseen talousarvioon rahoitusosuus, joka vastaa sen osallistumista kuhunkin ohjelmaan. 3 artikla Unkarin edustajat voivat osallistua tarkkailijoina sitä koskevien asioiden käsittelyyn hallintokomiteoissa, jotka huolehtivat sellaisten ohjelmien seurannasta, joiden rahoitukseen Unkari osallistuu. 4 artikla Unkarin osallistujien esittämiin hankkeisiin ja aloitteisiin sovelletaan mahdollisimman laajasti asianomaisia ohjelmia koskevia samoja edellytyksiä, sääntöjä ja menettelyjä kuin jäsenvaltioihin. 5 artikla Komissio ja Unkarin toimivaltaiset viranomaiset määrittelevät erityiset ehdot, rahoitusosuus mukaan luettuna, jotka koskevat Unkarin osallistumista kuhunkin yksittäiseen ohjelmaan. Jos Unkari hakee yhteisön ulkoista apua taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetun neuvoston asetuksen (ETY) N:o 3906/89(2) mukaisesti, tällaiset erityisehdot voidaan määritellä rahoituspöytäkirjassa. 6 artikla Tämä päätös on voimassa määräämättömän ajan. Kumpi tahansa osapuoli voi sanoa sen irti ilmoittamalla asiasta kirjallisesti kuusi kuukautta etukäteen. 7 artikla Viimeistään kolmen vuoden kuluttua tämän päätöksen voimaantulopäivästä ja sen jälkeen joka kolmas vuosi assosiaationeuvosto voi tarkastella tämän päätöksen täytäntöönpanoa sen perusteella, miten Unkari on tosiasiallisesti osallistunut yhteen tai useampaan yhteisön ohjelmaan. 8 artikla Tämä päätös tulee voimaan sitä kuukautta seuraavan kuukauden ensimmäisenä päivänä, jona assosiaationeuvosto on tehnyt sen. Tehty Brysselissä 18 päivänä joulukuuta 2001. Assosiaationeuvoston puolesta Puheenjohtaja J. Martonyi (1) EYVL L 317, 30.12.1995, s. 30. (2) EYVL L 375, 23.12.1989, s. 11, asetus sellaisena kuin se on viimeksi muutettuna asetuksella (EY) N:o 2666/2000 (EYVL L 306, 7.12.2000, s. 1).